S-367/2012

Mál þetta, sem var tekið til dóms 4. júní sl., er höfðað með ákæru útgefinni af lögreglustjórnaum á höfuðborgarsvæðinu 8. maí 2012 á hendur Ó-kk-þgf E-kk-þgf Ó-kk-þgf, kt. […], […], […], „fyrir eftirtalin brot:

I.

Fíkniefnalagabrot, með því að hafa fimmtudaginn 25. ágúst 2011, að Breiðhellu 12 í Hafnarfirði, haft í vörslum sínum í sölu- og dreifingarskyni 67 kannabisplöntur, 1174,90 g af kannabislaufum, 1850,80 g af kannabisstönglum, 166,27 g af maríhúana og að hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Fíkniefnalagabrot, með því að hafa föstudaginn 26. ágúst 2011, að Klausturstíg 9 í Mosfellsbæ haft í vörslum sínum 18,30 g af maríhúana, sem lögregla fann við leit.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ofangreindar 67 kannabisplöntur, 184,57 g af maríhúana, 1174,90 g af kannabislaufum og 1850,80 g af kannabisstönglum verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á 3 vatnsdælum, 5 viftum, 4 tjöldum, 8 kolasíum, 1 gaskút, 1 hitamæli, 5 lömpum, 1 rafmagnstímastilli, 1 straumbreyti og 1 þurkkassa, sem hald var lagt á, sbr. 7. mgr. 5. gr. sömu laga.“

Ákærði krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda hafði verið gefinn kostur á að tjá sig um lagaatriði og ákvörðun viðurlaga.

Um málavexti er vísað til ákæru, auk þess sem sækjandi féll frá því sem um getur í ákæru að kannabislauf og stönglar hafi verið í sölu- og dreifingarskyni hjá ákærða.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæðis í ákæru. Ákærði hefur samþykkt upptökukröfu sem sett er fram í ákæru.

Ákærði er fæddur 16. apríl 1983. Hann á nokkurn sakarferil að baki en þau brot hafa ekki áhrif á ákvörðun refsingar í máli þessu.

Refsing ákærða þykir hæfilega ákveðin fangelsi í fjóra mánuði. Rétt þykir að fresta fullnustu refsingarinnar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru verður ákærði dæmdur til að sæta upptöku eins og greinir í dómsorði.

Þá verður ákærði dæmdur til þess að greiða sakarkostnað þar með talin málsvarnarlaun skipaðs verjanda síns og sæta upptöku á fíkniefnum eins og greinir í dómsorði.

Af hálfu ákæruvaldsins sótti málið G-kvk-nf S-kvk-nf aðstoðarsaksóknari lögreglustjórans á höfuðborgarsvæðinu. G-kk-nf Á-kk-nf hæstaréttarlögmaður varði ákærða.

J-kk-nf H-kk-nf héraðsdómari kveður upp dóm þennan.

D ó m s o r ð:

Ákærði, Ó-kk-nf Ö-kk-nf Ó-kk-nf, sæti fangelsi í 4 mánuði, en fresta skal fullnustu refsingarinnar og hún niður falla að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 67 kannabisplöntur, 184,57 g af maríhúana, 1174,90 g af kannabislaufum og 1850,80 g af kannabisstönglum. Enn fremur 3 vatnsdælur, 5 viftur, 4 tjöld, 8 kolasíur, 1 gaskútur, 1 hitamælir, 5 lampar, 1 rafmagnstímastillir, 1 straumbreytir og 1 þurrkkassi, sem lögregla lagði hald á við rannsókn málsins.

Ákærði greiði 368.598 krónur í sakarkostnað, þar með talin málsvarnarlaun til skipaðs verjanda síns, G-kk-ef Á-kk-ef hæstaréttarlögmanns, 125.500 krónur að meðtöldum virðisaukaskatti.

J-kk-nf H-kk-nf